Ammende villas avati üleeile juveelinäitus "Art noveau lilled". Tegemist pole üksnes uhkete ehete, vaid tõeliselt omanäoliste kunstiteostega. Nahkhiired, ahvid, paabulinnud – need elusolendid on põimunud muude loodusmotiividega segamini imelisteks juugendstiilis käevõrudeks, kaelaeheteks ja sõrmusteks.
Ühe sellise imepärase eseme valmistamine võtab ajaloolise modelleerimise stuudio kunstniku ja ühe asutaja Alloy Kozlovoy sõnutsi aega pool aastat kuni aasta. Ehete tellijad on keskklassi inimesed, kes tunnevad end kunstimaailmas kui kodus ja oskavad hinnata kunstniku tööd ja panust.
Kõigepealt joonistavad kunstnikud ehte kavandi, siis valmistavad vahast mudeli, valivad värvid, kivid ja emailid ning alles siis asuvad tööle metalliga. Ammende villa väljapanekus domineerivad sügavsinised, tumelillad, türkiissinised ja rohelised toonid. Iga ehe on kui väike kunstiteos.
Eriliseks teeb selle Moskva stuudio just emailide kasutamine. Kuna ka Pärnus sündinud kullassepp Gustav Fabergé kasutas emaile, tahtis Kozlovoygi tulla siia, et tunda, kust kõik alguse sai.
Näitus koos kunstnikuga saabus Pärnusse Tiina Ojaste abil, kes eelmisel aastal võõrustas siin Olga Tylpakovat, ajakirja Jewel and Travel peatoimetajat. See näitus ja võimalus näha Pärnus praegusaegset juveelikunsti ongi Tylpakova kingitus Eestile ja Pärnule. Moskva juveelikunsti saab Ammende villas imetleda 17. juulini.